R5dwMg/zh-wiki-yue-long huggingface dataset:
華人永遠墳場管理委員會成立於1913年，於1964年根據法例 《華人永遠墳場條例》而成為法定非牟利公營機構。華永會轄下墳場均為私人墳場，包括香港仔華人永遠墳場、荃灣華人永遠墳場、柴灣華人永遠墳場同將軍澳華人永遠墳場。
1913年香港華裔人士獲政府撥地興建墳場，於是呢批華人喺香港仔建立首個華人墳場，隨後更組成華人永遠墳場管理委員會，負責策劃同管理與墳場有關嘅事宜，並得到當時嘅華民政務司同意出任主席，主權移交之後改由民政及青年事務局局長擔任主席，並且由地政總署署長及食物環境衛生署署長擔任官守委員。
扶貧委員會係香港政府喺扶貧工作上嘅緊密伙伴，喺2005年成立，2007年6月30號解散，再喺2012年11月9號重新成立，負責制定官方貧窮線、構思同落實低收入在職家庭津貼、組織全港性嘅退休保障諮詢活動，加強弱勢社群嘅支援、提升基層青年向上流動，同埋推動關愛基金同社會創新嘅工作。
廉政公署公務酬酢、餽贈及外訪規管制度和程序獨立檢討委員會係香港政府嘅諮詢委員會，喺2013年5月成立。委員會係獨立於廉政公署嘅非法定諮詢組織，專門就廉政公署執行公務期間所接受嘅酬酢與餽贈，以及外訪期間所接受嘅款待進行覆核檢討，並就完善申報制度嘅措施提出建議，以期喺湯顯明任廉政專員時收受餽贈及濫用公款嘅醜聞發生之後，能夠重建廉政公署嘅公信力。
機管局受香港法例第483章《機場管理局條例》規管，董事會由主席、行政總裁同8至15名其他成員組成。機管局管理層包括來自各界嘅專才，佢哋帶領全體員工，致力鞏固香港國際機場嘅國際同區域航空中心地位，推動香港經濟持續增長。
機管局本住呢個宗旨管理同營運機場，力求機場安全穩妥、保安嚴密、效率卓越，令到旅客獲得優質顧客服務，並享受難忘嘅機場體驗。憑藉香港嘅地理優勢，同埋機場世界一流嘅設施，機管局將腹地市場擴展到珠江三角洲同內地其他區域。
香港考試及評核局，以前叫香港考試局，係香港專責安排同統籌考試嘅機構。香港考試局於1977年5月成立，並喺同年8月1號開始執行佢嘅法定任務。考試局成立初期，財政來源主要來自政府，直至1981年開始，考試局先至正式成為財政獨立同自負盈虧嘅獨立法定機構。
香港考試及評核局嘅秘書處由超過300人嘅全職人員為公眾服務，同埋處理考評局委員會同佢轄下事務委員會嘅工作。喺每年嘅考試季度，考評局都會聘用接近8,000個工作人員，擔任試卷擬題員、審題員、閱卷員、校對員、題目核分員、口試考官同監考員，而大部分都係中學同大學嘅資深教師。
喺2020年香港中學文憑試，歷史科一條有關中日關係嘅題目陷入爭議。被政府官員，新華社同香港親中媒體先後批評，引起咗坊間好大爭議，教育界批評政府咁做係對教育界發動文革式嘅政治批鬥，而最終考評局將成條題目作廢。
職訓局屬下機構成員有好多間，開辦唔同種類嘅課程，頒授各類認可資歷，為唔同年齡同程度嘅學員提供一切難得嘅「良機」。教學手法著重傳授實際技能，強調實踐經驗同成效，重點唔單止係傳授知識同技能，同樣重要嘅係「實幹」。
人類生殖科技管理局係一個香港法定組織，喺2001年4月根據香港法例《人類生殖科技條例》第4條設立，目的係規管生殖科技程序，提供審批進行人類生殖科技活動嘅牌照申請，同埋向有關人士發出業務守則。人類生殖科技管理局嘅主席係梁智鴻醫生。
建造業議會喺2007年2月1號按香港法例第587章《建造業議會條例》成立，就長遠嘅策略性事宜同業界達成共識、向政府反映建造業嘅需要同埋期許，同埋為政府提供溝通渠道，取得同建造業所有相關事項嘅意見。現屆主席何安誠工程師，執行總監鄭定寕工程師。
社會工作者註冊局係根據香港法例第505章《社會工作者註冊條例》喺1998年1月16號成立嘅香港法定機構，負責監察香港社會工作者嘅素質，保障服務使用者同埋公眾嘅利益。社會工作者註冊局由十五位成員組成，當中八位由註冊社工選出、六位由香港特別行政區行政長官委任，重有一位係社會福利署署長或者佢嘅代表，每屆成員嘅任期係三年。
除咗《地產代理條例》訂明嘅豁免情況之外，任何人喺香港從事地產代理工作嘅業務必須領有有效嘅地產代理牌照。而任何人擔任地產代理嘅營業員亦必須持有有效牌照。冇領有有效牌照而從事地產代理工作屬刑事罪行，一經定罪，最高刑罰為監禁2年同罰款$500,000。
地產代理資格考試合格嘅考生可以申請地產代理牌照或營業員牌照。營業員資格考試合格嘅考生只可申請營業員牌照。考試合格嘅考生要喺「成績通知單」發出日之後嘅12個月內向監管局申請有關牌照，否則唔可以再用嗰次考試成績嚟申請牌照。
財務匯報局係香港獨立法定組織，根據喺2006年7月13號制定嘅香港法例《財務匯報局條例》而成立嘅。財務匯報局成立喺2006年12月1號，喺2007年7月16號開始運作，職責主要為就有關上市實體可能喺審計或匯報方面嘅唔恰當行為進行調查，同佢可能無遵從財務匯報規定嘅事宜展開查訊。
香港貿易發展局喺全球設立40多個辦事處，其中13個位於中國內地，提供多元化嘅業務推廣同營商支援服務，並為香港中小企探索市場商機、聯繫世界各地嘅業務夥伴。香港貿易發展局舉辦各類活動，推廣香港嘅營商平台同服務，鞏固香港作為亞洲首選服務樞紐嘅地位。
新界鄉議局，簡稱鄉議局，係香港新界原居民嘅法定諮詢機構，職係由香港法例第1097章《鄉議局條例》同埋香港基本法第40條界定。前身係新界農工商業研究總會，1926年改組做新界鄉議局。初期唔單止係咨詢，民事上，重有司法功能。
於是荃灣楊國瑞，粉嶺李仲莊，元朗鄧偉棠呢幾位鄉紳就帶頭搞個新界農工商業研究總會，反對政府咁做。佢哋響呢年11月，發信畀當時港督塔，要求政府收回成命。之後理民府就改一改，原居民起屋自己住唔使補，租畀人補一半，外人起屋補全價。
保險投訴局係香港保險業界成立嘅獨立、不偏不倚機構，為消費者提供方便、快捷同易於使用嘅一站式服務平台，以處理所有涉及金錢性質嘅保險糾紛。除咗透過現有嘅裁決方式處理涉及索償嘅投訴之外，投訴局將加入調解機制，處理與索償無關嘅保險糾紛。
香港國際仲裁中心係一間非牟利有限擔保公司，由理事會管理。理事會成員來自世界各地，而且都係經驗技能豐富嘅商界人士同專業經營。香港國際仲裁中心設有一個國際諮詢委員會，為香港國際仲裁中心嘅政策同未來發展事宜不斷提供意見。
執行委員會是根據理事會批准嘅政策指引香港國際仲裁中心活動嘅核心機構，其下有設三個常設委員會，包括程序委員會、委任委員會、財政委員會。呢啲委員會處理有關香港國際仲裁中心嘅業務運作，同埋根據仲裁規則，並根據香港仲裁條例委任嘅權力角色委託香港國際仲裁中心嘅職能問題。
魚類統營處最初根據「防衞規例」喺1945年成立，以協助戰後漁民恢復生產，並提供有秩序同有效率嘅海魚批銷服務，以發展漁業同改善漁民社會同經濟狀況。其後喺1962年實施嘅香港法例第291章海魚條例，為魚統處嘅成立同運作提供法定基礎。
魚類統營處喺2005年成立漁產品加工中心，透過建立魚統處全新嘅「優質之選」品牌，以推廣香港優質漁產品。中心發展優質漁產品，例如乾貨、鹹鮮同經過處理嘅產品，並供應畀客戶，包括餐廳、酒樓、超級市場、酒店同老人院舍。
自從蔬菜批發市場建立，蔬菜運銷業務亦宣告開始。喺新界蔬菜種植地區，設有五個蔬菜收集站同多個指定收集地點、用嚟收集、蔬菜秤重同辦理有關文件。之後因為合作事業逐漸發展，蔬菜產銷合作社隨之成立。接管大部份嘅收集站，並承擔以上運銷業務。
蔬菜統營處設立同管理蔬菜批發市場同有關輔助組織，制定有效率同系統化嘅經銷制度，批發新鮮，安全嘅蔬菜畀市民食用。創造公平，公正嘅營商環境，令到生產者得以銷售佢哋嘅產品同獲得合理嘅回報，消費者亦可以用合理價錢買到佢哋所需要嘅物品。
大鵬灣，又叫馬士灣係香港同中國大陸深圳之間嘅海灣。佢響香港吉澳同西貢半島東北邊。深圳大鵬半島都響佢東便。香港嘅平洲就響大鵬灣中間。深圳岸邊嘅鹽田、葵涌、大鵬同南澳都響大鵬灣邊。葵涌、大鵬同南澳一齊叫大鵬半島或大鵬。
黃地峒遺址，係舊石器時代遺址，坐落響東經114°17’，北緯22°26’N。遺址東面係黃地峒山西麓50米到60米等高線處，西面落到去海邊潮間帶下面嘅淺海，南起鰲魚頭，北至深涌碼頭南約600米處。黃地峒遺址，基岩係早侏羅紀赤門海峽組，為粗粒火山灰凝灰岩，其上層爲薄層狀凝灰岩同埋凝灰岩，夾層有砂岩、粉砂岩同泥岩。
赤門都幾長，南北兩岸似平行線。北岸北西向東計，起點白沙頭同上面三門墪，跟住東頭洲，跟住長牌墪、三門山、鵝髻頂到鳳凰笏頂。過啲重有白角山、昂莊山。再過啲就係大赤門嘅大嶺，去到𡰪係黃竹角嘴。而南岸有烏龜沙嘴、三杯酒，跟住有內海企嶺下海，過海係石茅頭，隔灣係白角仔，過荔枝莊個灣，到鵝頸嘴，再直去到響螺角就係海下灣，灣外海括然開朗，有塔門，有赤洲，就係大赤門。
赤鱲角係香港西面一個島，響屯門同龍鼓水道南面，近大嶼山東涌。個島對住馬灣涌同東涌，因為佢附近有好多赤鱲所以叫做赤鱲角。赤鱲角原來係一個鄉村島仔，後尾香港國際機場要搬到呢個島上面，就大幅填海。填海嗰陣重填埋欖洲。
孫權阿爸孫堅同阿哥孫策，響東漢末年群雄割據中，佔據咗江東六郡做根據，打好咗基業同各派軍閥抗爭。孫權文武雙全，年少嗰陣已經有將帥嘅才能、統率大軍嘅能力。200年，佢嘅哥孫策作爲江東盟主，遇刺身亡，於是佢十八歲就掌權，繼任做吳侯，統治咗江東。
佢防禦咗曹操同劉備嘅進攻，促成三國鼎立嘅局面，面對曹魏同蜀漢時，孫權統領嘅東吳企喺中立位置，對東吳有利時會同兩邊妥協。佢冇乜意思要完全征服自己嘅對手，好多史家認爲係因爲後勤基礎未足以支撐孫權實現呢個意思。
啲人對佢評價好高，連佢嘅敵人曹操都讚佢「生子當如孫仲謀」。207年聯合劉備抗曹操，喺赤壁之戰打敗曹操。不過佢末年失策，埋下咗吳國敗亡嘅隱憂。喺三國霸主嘅奠基人中，相比曹操、劉備，孫權嘅統治時間最長。佢過世後，東吳亦自此衰退，噉係由於繼位人能力唔夠。
據清代《四庫全書》嘅記載，先祖可以追溯到春秋時代嘅兵法家孫武，而家喺浙江省杭州富陽區南部有條叫龍門古鎮嘅村，而家做咗觀光地。呢條村九成人姓孫，自稱係孫權嘅後裔。喺呢條村嘅族譜，客家人革命家孫文亦係呢族人，但實際上孫權嘅阿爺當初出生嘅家世論真僞係不明嘅。
193年，孫策入咗袁術旗下之際，佢派遣呂範將屋企人迎送去住喺曲阿嘅吳景度。遞年，孫策爲咗袁術攻打廬江，揚州刺史劉繇驚咗袁術同孫策，於是同佢哋對立，將吳景趕出丹陽。呢陣時，孫策嘅屋企人都喺劉繇嘅地盤。朱治就使人去曲阿將吳氏連埋孫權同班細佬脫出，保護咗佢哋。
195年，孫策喺江東舉兵崛起，破咗劉繇軍後，孫策入咗曲阿，派遣部將陳寶去阜陵迎接屋企人，喺之後嘅征戰，孫權就跟住阿哥流轉各地。呢陣時孫權開始同啲士人交流，佢嘅名畀好多人知，攞到嘅名望同佢老豆、阿哥齊等。
200年初，孫氏同曹操結成同盟。司空曹操招聘孫權同佢細佬孫翊。結局冇去成。當年春天孫策畀許貢麾下嘅刺客襲擊，得26歲咁短命。嗰陣時佢嘅仔孫紹未出世，長史張昭推薦嘅軍閥後繼者係孫堅嘅三仔孫翊，但孫策付託嘅後嗣係18歲嘅孫權。
之後孫權繼任攬權。曹操本來想趁孫策死咗嘅機會，去攻擊孫權，呢陣時留喺許都嘅孫氏使者張紘勸話不如畀啲恩惠佢好過，說服到曹操。於是孫權畀曹操把持嘅東漢朝廷封做討虜將軍，兼任會稽太守。當時孫氏支配嘅地域有會稽、吳郡、丹陽、豫章、廬陵等郡，但形勢險峻，難以服從。
佢從父兄度繼承咗班家臣，共周瑜、程普、呂範哋一齊，積極噉錄用優秀人材，亦任命佢哋做軍事指揮官。當中陸遜、諸葛瑾、步騭、魯肅、顧雍、是儀、嚴畯、呂岱、徐盛、朱桓、駱統哋就噉樣錄用。喺接位嗰年，廬江太守李術反叛，孫權率領徐琨、孫河，舉兵去攻喺皖城嘅李術。
203年，去討伐有父仇嘅黃祖，擊破佢嘅水軍，黃祖軍兵敗潰走。但對手即將陷落嘅呢個時候，後方山越嘅叛亂活躍，要會軍鎮壓。孫權返到豫章，命令呂範平定鄱陽，程普去討伐樂安。建安、漢興、南平唔服從嘅民衆又起亂，命令賀齊去擊破。
叛亂頭目悉數捕俘，討斬獲得嘅首級有成六千。然後原先黃祖嘅部下甘寧加入咗孫權。除咗呢個以外，孫翊同孫河畀媯覽殺死，從兄弟孫暠企圖叛亂，孫輔同曹操內通，但啲問題都解決咗。孫權派遣心腹顧徽做使者去曹操度，去調查朝廷嘅內情。
207年繼續西征黃祖，因爲老母重病，俘虜咗好多人就歸還。喺第年208年春天，孫權終於整低黃祖，得到江夏郡嘅南部。當時黃祖想用水軍阻止孫權嘅侵攻，但畀呂蒙擊破。由於有凌統、董襲等精銳兵嘅攻擊，所以對手最終陷落，黃祖畀兵士馮則殺死。
年尾時曹操寄信畀孫權，話「近來我數咗啲罪狀，討伐啲罪人，所以將軍旗揮向南邊，劉琮連表示抵抗都冇就降服。呢次我整備咗80萬水軍嘅軍勢，想同將軍你喺吳地嘅地域打下獵噉」，實質逼佢投降。孫權收到呢封信後向群臣展示，冇邊個唔會震驚到面色都變埋。
孫氏朝臣呢陣時分兩派，主降同主戰，主降派由張昭打頭，話曹操軍勢強勁，想投降曹軍，主戰派由魯肅打頭，想同劉備立聯盟，共抗曹操。於是臣僚間議論紛紛，孫權一時決斷唔到該開戰定歸降。孫氏軍閥嘅性質係豪族嘅集合體，所以歸順派佔咗多數。
劉備嘅軍師諸葛亮派遣到江東，同魯肅隨行，見大都督周瑜爲劉備求救援，作爲使者說服孫權跟主戰派打曹操。周瑜畀意見話曹操講嘅80萬軍只係放大，曹操嘅實力冇咁高。曹軍大部分係北方人，唔熟水戰，熟水戰嘅大部分係荊州降軍，本來冇服務曹操幾耐，所以佢哋嘅戰鬥意志唔會高，兼且當時入咗冬天，北方嘅曹軍亦唔合水土，易病，撐唔到幾耐。
同年嘅赤壁之戰中，戰況上，由於唔慣江南嘅氣候同地勢，曹操陣營疫病流行，而通過黃蓋詐降曹操，孫劉聯軍展開咗優勢，周瑜用計火攻打散曹操水軍。最後喺赤壁完全擊破曹操軍，曹操悟到不利，唯有走返鄴郡，留徐晃同曹仁守江陵，樂進守襄陽，滿寵守當陽。
戰後，劉備上表劉表嘅長子劉琦做荊州刺史，併合咗荊州南部嘅武陵、長沙、桂陽、零陵呢四郡。然後208年12月，孫權自己親身打由劉馥鎮守嘅合肥，又派張昭去進攻喺九江嘅當塗，但唔成功。曹操派張喜解圍合肥。孫權軍包圍合肥已經幾耐，但仲未破到城。
209年，孫權派周瑜帶軍攻打江陵，同劉備一齊攻取南郡，一年間嘅攻防後，逼到曹仁棄城退卻，走返去襄陽，平定咗南郡呢個地域，孫權任命周瑜做南郡太守。按劉備嘅上奏，孫權就任爲徐州牧、行車騎將軍。之後冇耐，劉琦死去，左將軍劉備就自己做咗荊州牧。
孫權同劉備喺京口會見，結成咗個人友誼。喺赤壁嘅荊州爭奪戰中獲得嘅領地，商量佢哋嘅領有權嘅結果係，由於魯肅嘅提案，同劉備協調來對抗曹操，孫權就借畀劉備荊州數郡，劉備就領有咗南郡、武陵、長沙、桂陽、零陵呢荊州南部五郡，構築咗公安呢個根據地。
212年開始，直到第年正月，曹操親自引水陸聯軍攻打孫權嘅江西營，孫權阻止咗佢，兩邊喺濡須口交戰對峙咗好耐，但不分勝敗。當時孫權自己坐船去視察曹操嘅陣營，親自出陣，孫權嘅視察團無論武器定隊伍等都喺完成整頓嘅狀態。
214年，劉備平定到益州，益州刺史劉璋畀佢打到投曬降，於是劉備就領有咗益州，所以孫權就要求劉備返還荊州嘅長沙、桂陽、零陵呢三郡。呢個係劉備喺揚州時就答過話得咗手會還嘅，但呢陣劉備就唔制，而且劉備又要入手涼州，所以就算返還荊州全部領地，個承諾履行都要延期。
開頭孫權爲咗支配呢三郡，送咗啲官入去，但被趕返出來，所以孫權嬲嘞，派遣呂蒙哋用軍隊武力奪取長沙、零陵、桂陽三郡，因而喺荊州同鎮守當地嘅關羽對立。呢陣時劉備亦準備送大軍入去打，想發展成全面戰爭，但曹操入侵漢中，劉備驚冇咗益州，於是同孫權和解。
5月，呂蒙、甘寧率領軍隊，去攻擊曹操佔領嘅皖城，攻城戰喺朝頭早之內終結。捕捉咗廬江太守朱光同埋數萬人嘅男女。當年曹操輸咗第一次濡須之戰，之後走返去京城，派張遼、樂進、李典守合肥。之後曹操帶軍打張魯，歷時幾耐，孫權睇曹操喺漢中，就引十萬大軍進駐祿口，準備打合肥。
215年8月，孫權率領10萬軍勢，經過百餘日去攻擊合肥城，叫做第二次合肥之戰。張遼同李典呢二將之間不和。張遼收到曹操使者帶嘅密函。曹操叫張遼、李典出去打，而留樂進守城。張遼話要趁孫權軍勢未集結完，先出軍襲擊打孫權。
當時喺戰場之中，攻擊時孫權親自企喺陣頭，喺退卻時係直到最後都留喺戰場，來執行退卻指揮，所以佢幾勇猛果敢，但某啲時候又過於輕率，幾度差啲冇命。但佢仲未攻落座城就撤退嘞，因爲孫權軍爆發疫病。撤退時佢哋仲畀張遼奇襲添。
217年，曹操攻擊濡須，第二次濡須口之戰開打，孫權就任命呂蒙做大將來防佢。山越亦呼應曹操而舉兵，但孫權命令嘅賀齊同陸遜擊破咗佢哋。就喺同曹操嘅戰線膠着時，孫權向曹操降服。孫權派遣徐詳，形式性噉臣從曹操，因爲噉曹操軍撤走，然後又向曹操勸進帝位。
219年，孫權提出將關羽嘅女嫁畀佢嘅仔，兩家結成婚姻，但關羽斷然拒絕，話「老虎嘅女點會嫁畀狗嘅仔」，鬧低孫權。七月時，關羽留低公安同南郡守備程度嘅兵力去看住荊州，然後率大軍北上打曹軍，去包圍曹仁守住嘅襄陽同樊城。
呢陣時，曹操軍驚咗關羽嘅快進攻擊，曹操嘅部下司馬懿同蔣濟見到關羽同孫權之間交惡，就有咗計，提案話將荊州讓渡畀孫權，然後依賴佢討伐關羽。喺之前嘅單刀會談，劉備以湘水做界線割開兩邊，如今，關羽因爲兵糧不足，就襲擊孫權軍境內，強奪軍需物資。
關羽喺度呃咗，動員全軍去樊城，又轉運湘關嘅軍糧。8月，關羽領軍打襄陽同樊城，幾多曹軍將領投降，一時威震華夏。10月，孫權派呂蒙、陸遜率軍討伐關羽、襲擊荊州。麋芳、傅士仁二將唔忿關羽，歸順咗吳軍，獻江陵、公安二城畀孫權，呂蒙作爲先鋒，得到咗江陵呢個關羽嘅大本營。
關羽落令從樊城撤退返荊州，先知失咗退路、江陵同公安都冇咗，只能走去麥城。219年底，孫權派人誘降關羽。關羽假扮投降，而帶住10個騎兵走去臨沮，就喺嗰度畀吳將朱然、潘璋捕捉。自此孫氏控制全部嘅長江以南，包含荊州同揚州。
孫權處刑咗關羽，派人搦住關羽個頭去洛陽獻畀曹操。曹操厚葬咗關羽，然後根據呢啲功績，曹氏把控嘅漢朝廷昇進孫權做驃騎將軍，任荊州牧，封做南昌侯，想增強劉備對孫權嘅仇恨。孫權派使者梁寓去漢朝廷進貢。之後，孫權招聘咗張承、闞澤、潘濬、劉基。
220年曹操死咗，佢嘅仔曹丕廢咗東漢嘅獻帝，受咗禪讓自己即位爲皇帝，建立咗魏國，第年蜀漢劉備亦昇咗帝位。因爲奪取咗荊州，孫權同劉備敵對，所以孫權就接近咗曹丕，承認曹丕嘅皇帝位。孫權繼續形式上對魏國行臣下嘅禮，文帝就封佢做吳王、大將軍，畀佢督揚、荊、交三州。
同年七月，劉備率領軍士東進去侵攻吳地，一係想奪還荊州，二係爲關羽報仇，雖則幾多將領勸阻佢，但劉備唔聽，決意引萬軍東征。孫權就任命陸遜做大都督，指揮吳軍去防禦迎擊。同時爲咗因住魏國趁呢陣侵略，就派遣咗使者過去。
喺蜀吳開戰前，張飛畀部下殺害，佢個首級送咗畀孫權。初頭吳軍接連失敗，之後兩軍相持。222年，當時啲吳國老將都想同蜀軍直面交戰，但陸遜唔准。劉備就派軍去挑釁佢，但陸遜唔睬佢啲挑戰。直到佢知道蜀軍有咗疫病跡象，陸遜先派軍裝假進攻入敵方當中一個營寨，來打散蜀將嘅注意，然後叫軍士用火攻打入淨低啲營寨，接住出兵總進攻，蜀軍大敗，近乎全軍覆沒。
既打破咗蜀漢嘅入侵，又同佢和睦返，而同魏國又冇必要同盟，孫權就唔再喺形式上臣從魏國，自此分離，開始使用獨自嘅年號黃武。呢一年就係吳國嘅建國年。劉備失意而死，諸葛亮好擔心孫權聽聞劉備死去，會抱有異心，就派遣咗鄧芝去整好同孫權嘅友好關係。
229年喺班臣下嘅一同勸告下，孫權最後即位做皇帝。於是佢成咗吳國第一代皇帝，同時改年號做黃龍。呢陣時就追尊孫堅做武烈皇帝，喺嗰陣時因爲「堅」嘅發音同「甄」同音，就改咗「甄」嘅字音，畀後世繼承。另外，蜀漢決定維持同吳國嘅同盟關係，就派陳震做祝賀使者趕赴吳國。
230年，孫權因爲多次戰爭，吳國嘅住民已經不足，於是派衞温、諸葛直帶精兵一萬名，落指示去臺灣等地探索、兼徵發居民。但係衞溫、諸葛直佢哋遇到風浪，又因爲亶洲太過遠，到達唔到，又流行起疫病，孫權畀佢哋嘅兵力大部分都冇咗，就噉佢哋到咗臺灣，喺嗰度徵發咗大約上千名南島系原住民，帶佢哋返建業，約時隔一年後歸國，呢時兵員冇咗八成到九成。
孫權去張昭嘅屋企，去勸鬥緊氣嘅佢出返來，但張昭對孫權無視自身嘅話呢件事覺得傷咗心，死都唔出來。嬲咗嘅孫權喺大門外封咗埲泥牆，鬥氣作對嘅張昭亦喺入面用泥封死咗內門。孫權爲咗逼張昭出屋企，就放火燒佢間屋，但佢噉都唔出來，於是慌急噉冚熄火，最後先至請到張昭出來，畀佢坐車做貴賓。
到241年時，皇太子孫登死咗，於是引發後繼選定嘅內部紛爭。孫權喺初頭想揀孫和做第個皇太子，但對孫霸亦好啱心水，就封佢做魯王，用皇太子嘅同等身份去對佢。於是班臣下就分裂成孫和派同孫霸派。喺顧雍之後繼承做丞相嘅陸遜經常上訴話「嫡子同庶子喺待遇上係要有差別」。
250年，孫權以兩邊都罰嘅形式，廢咗孫和嘅皇太子位，命令孫霸自決，然後將佢呢一黨冚唪唥處刑。結果最後孫亮做咗皇太子。呢個過程中，諫言關於孫和廢位嘅數十名臣下唔係處刑就係流配。孫權喺252年四月，同諸葛恪託付咗後事，以七十一歲嘅年紀逝去。
秦國攻入嶺南，南頭一帶就屬於南海郡，到之後南越國、大漢、吳國，南頭都係南海郡。東晉成帝咸和六年，南海郡劃咗東官郡出來，東官郡郡治就係今日南頭一帶。到咗南朝梁國天監六年嗰陣，東官郡改名東莞郡，郡治搬咗去安懷縣，即係今日東莞境內。
而個城就變咗寶安縣城，係寶安縣縣治。到咗隋開皇九年，即係589年，東官郡廢咗，寶安縣歸南海郡，但縣城就無變。到咗大唐開元廿四年，個城變咗屯門鎮，有重兵註守。之後至德二年即係757年，寶安縣改名做東莞縣，縣治搬嘅去今日嘅東莞，個城就變咗係海防要塞。
而現有古城係大明洪武二十七年時起，叫南頭城，係東莞守禦千戶所所城。萬曆元年，即係1573年，又響東莞縣劃返新安縣出來，縣治就響南頭城。到咗大清時期，為咗打擊鄭成功嘅勢力，防止沿海居民接濟佢。康熙元年到三年，兩次下令海禁遷界，撤走所有人，成個南頭城淨返城牆，屋磚都用來起界牆。
到五年，因為人太少，廢埋新安縣，併入東莞縣。因為臺灣反清勢消減，到咗八年，廣東巡撫王來仁奏請之下重新置返新安縣，治所就響南頭城。到咗中華民國三年，新安縣因為同河南新安縣撞名，又改返原名做寶安縣，南頭仍然係寶安縣治。
到第二次世界大戰期間，南頭落入日本手中，寶安縣治暫時就搬到東莞縣，直至到大戰結束先至歸返民國。到咗1949年10月，南頭落入中國共產黨手上，響城內成立寶安縣人民政府，變成中華人民共和國一部份。1953年，因為寶安縣深圳墟一帶有九廣鐵路，較為繁榮，就取代南頭嘅地位，成寶安縣治。
李亨做咗皇帝幾年，期間都係集中應付安史之亂。後來安史之亂頭號人物安祿山、史思明被人殺死。而京城亦都收復咗。但呢個時候唐玄宗病死咗，李亨亦都有病，最後喺762年過身，享年52歲，死後謚號文明武德大聖大宣孝皇帝。
而開村嘅林氏族譜有講，大中祥符元年戊申，原藉福建莆田，以艚運為業嘅林松堅、林栢堅響佛堂門遇險，浮到去南佛堂山崖甩難。佢哋子孫有經商致富，響九龍彭蒲圍定居，之後搬到大磡窩蒲岡。考古發掘有唔少磁器響呢一帶搵到，好可能同海上貿易有關。
條村去到1940代，畀當時佔領香港嘅日本人拆咗，用來加大啟德機場跑道，開渠帶走雨水，而清水灣道起喺渠邊。村個位就沙田坳道尾嘅渠同馬路。之後機場搬南啲，改呢塊地叫新蒲崗，變成工業區同住宅區，原蒲崗就變成新蒲崗一部份。
明朝中葉，廣東沿海有三路巡海備倭官軍，其中嘅中路「自東莞縣南頭城，出佛堂門、十字門、冷水角諸海澳」，佛堂門係其中一個防禦範圍。天啟二年，荷蘭東印度公司軍艦闖入佛堂門，當時嘅新安縣知縣陶學修帶住軍民將荷蘭人擊退。
1115年，宋徽宗立趙桓做皇太子。1125年，金軍入侵北宋。宋徽宗將個皇帝位讓咗畀趙桓，趙桓做咗皇帝，就係宋欽宗，改元靖康。金軍得東路軍去到開封城外，西路軍攻唔陷太原落唔到嚟，東路軍於是退兵。之後金軍再次南下，太原失守，東西兩路金軍會合，開封畀金軍包圍，最後畀金軍攻入，欽宗同徽宗都畀金軍捉咗，金軍立張邦昌做楚帝之後撤軍，押走欽宗同徽宗返番北面。
趙構係宋徽宗第九個仔，未做皇帝之前受封做「康王」。1126年金兵第一次包圍北宋首都汴京嗰陣，趙構畀佢阿哥宋欽宗派去金兵嗰度做人質講和，之後放番返去。1127年1月，金兵第二次包圍汴京之後攻陷汴京，捉咗宋徽宗同宋欽宗，呢件事就叫做「靖康之難」。
南宋初年朝廷響南海郡東莞縣東南，而家九龍灣沿岸一帶，起咗個叫「官富場」嘅官方鹽場。鹽場響隆興元年曾經廢咗，但後尾又恢復番。南宋末年，宋端宗同宋帝昺向南逃難時，曾經響官富場嘅一嚿大石唞過，後世叫做宋王臺。
南宋亡後，元朝朝廷將「官富場」改名做「官富巡司」，明朝朝廷再將佢改名做「官富巡檢司」。清朝康熙元年，朝廷實行遷界令，「官富巡檢司」廢咗。就算之後遷界令喺康熙八年取消，但識煮鹽嘅人都走嗮，所以最後都恢復唔番。
沙頭角，原係廣州府新安縣地，歸大清管。大清立海禁，迫沿岸居民，遷入內陸，結果本地人死傷無數。朝廷解禁復界，因之前死傷太多，少人遷囘。徙客人到沿海，以實人口，沙頭角亦在此內。客家人原爲山民，喺三省交界，卽廣東東北部嘉應州、江西南部、福建西部。
一八九八年，英國向大清租新界，拓展香港。雙方簽訂以沙頭角河及深圳河爲界。當時英國尚未接收，要勘定界後，以河水水漲爲界。一八九九年，香港政府正成接收新界，沙頭角亦從此分兩處。河北爲華界，歸大清，河南爲英界，歸英國。
一九五零年，解放軍攻入廣東，廣東成爲中華人民共和國領地，而華界沙頭角，亦在其中。其間大批難民湧入香港，香港不勝負荷，而中國亦動盪不安，去向不明，唯有封閉邊境。香港政府豎鐵絲網封境，邊境範圍劃爲邊境禁區，要有禁區紙先入得。
一九六七年，香港親中國共產黨人士，時稱左派人士，或者土共，受澳門一二三暴動鼓舞，喺香港搞六七暴動。而寶安嗰邊，有民兵越界突襲沙頭角，殺傷香港警察，亦擄人去中國，氣氛十分緊張，後尾放人返港。香港政府唔似澳門政府，並無退讓，最後暴動因不得民心，中國總理周恩來下令停止。
二十世紀八十年代，中國開放改革，深圳連沙頭角劃做經濟特區，華界嗰邊經濟起飛，逐步變為市區。後尾行政上，深圳市取代寶安縣。於是大陸沙頭角劃入深圳市鹽田區，叫做沙頭角街道。香港嗰便幾經政制變遷，家陣屬北區。
一九九七年七月一號，香港主權由英國移交到中華人民共和國，實施自治，是爲香港特別行政區。由於港中差異太大，香港同中國邊界，實在不能放寛。但收窄邊境禁區，時有所議。到咗二零一二年二月十五號，除咗近中英街嗰一帶之外，沙頭角解禁，可以唔使禁區紙就入得。
喺宋恭帝響1276年向元朝投降之後，趙昰喺1276年響福州登基，改元景炎，為咗逃避元朝軍隊，佢同佢細佬趙昺加埋一眾朝臣一路向南行，先到南澳，再到九龍城。傳說趙昰曾經喺土瓜灣一嚿大石度唞過，後啲就叫呢塊石做宋王台。
趙昺做皇帝之前封過永國公、信王、廣王同衛王等等。當時蒙古人攻打南宋，兵荒馬亂，南宋皇室同朝臣將軍都搏命向南邊走難，嚟到廣東建立行朝。1278年，重係細路嘅趙昺喺碙州梅蔚畀班大臣扶上皇位，改年號祥興，改碙州做祥龍縣。
馬頭圍，原稱古瑾圍，係香港一地，亦係一村。佢喺九龍半島西便，地處新九龍邊界。東面係馬頭涌，東南係馬頭角，南係靠背壟，東北係衙前塱，遠啲見九龍城，北係侯王廟，西北係九龍仔。原本條村，喺家下太子道同亞皆老街夾角附近，露明道左近。
因爲開拓市區，屋宇連成一片，村落漸失，地名亦無所依靠，變成同其他地名混雜，馬頭圍同馬頭涌同馬頭角，地名互相重疊。原本村約莫喺露明道一帶，香港政府後尾喺南面，過咗亞皆老街，近馬頭涌道度起咗馬頭圍邨。此處原本係馬頭涌，亦可當係馬頭圍範圍，不過就同馬頭涌重疊。
虎門喺零丁島西北偏北卅英里。由南向北上，東面地勢稍高，大清時屬新安縣。望左係虎門之南，有兩島，一叫龍穴，一叫三板洲。過島後。就到虎門，之東係穿鼻，之西係大角頭。穿鼻向虎門之角，叫沙角，有沙角礮臺。入虎門，過穿鼻，爲一灣，叫安臣灣。
灣東有島叫亞娘鞋，而島上有鎮口，係虎門銷煙嘅地方。亞浪鞋向虎門面，有威遠礮臺。亞娘鞋對開，大角頭之間，有兩島，一南一北，叫下橫檔同上橫檔。再北上，大角頭以北，亞娘鞋西北面，有三島，由南而北，叫大虎、二虎同三虎。
洪武三年，受封燕王。十三年，就藩北平。二十三年，率師北征，擒北元乃兒不花。長期參加北方軍事，秦、晉二王死後，做諸藩王之首，有奪嫡之謀。建文元年，以反對建文帝削藩為名，喺北平起兵，號稱「靖難」。四年，攻入南京，奪位登極，改嗰年做洪武三十五年，第二年開始用永樂年號。
廣海喺中國廣東，家下係台山市南面一鎮，叫廣海鎮。大明時設廣海衞。大清時係新寧縣治，叫廣海寨。佢東北靠山，對出係廣海灣，南海之邊，對住上川島。鎮治喺廣城苑新城區。有122條村，人口44695人。地距香港96浬。
朱由崧係明神宗嘅孫，福忠王朱常洵嫡長子。崇禎十四年正月，李自成部隊攻陷洛陽，朱常洵死咗，朱由崧走甩咗，繼承咗福王個位。崇禎十七年三月，李自成攻入北京，明思宗吊頸死。消息傳到南京之後，嗰度啲大臣擁立朱由崧做皇帝。
喺弘光帝畀清軍俘虜後，朱聿鍵喺福州登基做皇帝，改元「隆武」。佢同喺浙江嘅魯王朱以海勢力對立。清軍進攻浙江同福建，鄭芝龍降清，隆武帝想走去江西，喺汀州畀清軍追到，隆武帝死咗。之後桂王朱由榔喺廣東肇慶做監國，喺朱由榔走咗去廣西之後，隆武帝細佬、唐王朱聿𨮁喺廣東廣州登基做皇帝，就係紹武帝，朱由榔聽到朱聿𨮁登基做皇帝之後，返番去肇慶登基做皇帝，就係永曆帝。
朱聿𨮁係南明隆武帝朱聿鍵細佬。隆武帝喺1645年登基之後，封朱聿𨮁做唐王。1646年隆武帝過身之後，朱聿𨮁走到廣州。喺南明監國朱由榔由肇慶走咗去廣西之後，蘇觀生等人擁立喺廣州嘅朱聿𨮁做南明皇帝，年號「紹武」。
吳三桂最出名嘅事跡係大明崇禎末年守山海關嗰陣投降大清，勾結多爾袞引清兵入關，被封為平西王。之後協助清剿南明勢力，最後重殺埋南明最後一個皇帝永曆帝朱由榔，係中國史上其中一位出名嘅漢奸。晚年佢叛清，發動三藩之亂，並建立大周做周太祖，年號昭武。
周王二公書院，香港舊日一書院，喺錦田水頭村，現為歷史古蹟，地屬元朗區。大清初時，廣東有遷海令，民不聊生。廣東官員周有德同王來任，上奏廢除遷海令，錦田鄉民得以還鄉，於是乎起書院，紀念二公功蹟。康熙二十四年，即一六八五年落成，曾經多次重修，一九八五年，香港政府評為香港三級歷史建築，及後二〇一〇年八月三十一號，再評為香港二級歷史建築。
大清初起時，大明遺臣反清不斷，駐守台灣嘅鄭成功，以水師攻畧沿海，最具威脅。康熙元年，即一六六二年，清廷聽從鄭氏降將黃梧提議，「滅賊五策」，包括長達二十年遷海令，規定沿海居民，內遷五十里，以防同鄭氏相通。
政策有效打擊鄭成功勢力，不過，就搞到沿海居民流離失所，田園荒蕪，生計盡失，單係新安縣沿海地帶，有三分之二居民遷走，即係香港全境，無一倖免。康熙四年，即一六六五年，兩廣總督周有德，以及廣東巡撫王來任，上疏力陳遷海令六大害，害遍廣東，直到康熙八年，即一六六九年，清廷批准復界，居民容許回鄉。
九龍一地，係香港境內中心，北連新界，南為維多利亞港，以獅子山、大老山同飛鵝山一帶嘅山脈為北界。東至鯉魚門，西至荔枝角，南為九龍半島之端尖沙嘴。西邊海面嘅昂船洲就喺行政劃分上成為九龍嘅一部分。九龍望南，對面海就係香港島。
直至2003年，九龍雖然只係得四十六點九三平方千米，但係就住咗香港三成人口。根據2006年中期人口統計，九龍住咗二百零一萬九千五百三十三人。迫夾嘅九龍，當中部份區份，更曾經長期位居世界人口密度榜首。不過香港政府好多年嘅政策實行後，將一部份人移去新市鎮，密度變到比較低。
今日界限街以南嘅九龍半島，響1860年由清政府割讓畀英國，由香港政府喺行政上劃為九龍。到1898年，清政府再被迫租借界限街以北、深圳河以南嘅土地畀英國，之後香港政府就將由界限街去到到獅子山等山脈之間嘅地方叫做新九龍。
九龍同香港島曾經係一個大型火山口。九龍北界嘅山脈同港島綿綿嘅山脈形一個圈咁，就係當時火口嘅邊緣。未有任何填海之前，維多利亞港東面嘅九龍灣係淺灘同平地，而九龍半島一帶就啱啱相反，大片山頭響中間突出。維港西面長沙灣曾經係大沙灘。
『明本寨舊有戰船大小五十三艘，汛地六處，各派戰船八隻分總領之。中哨船五艘，欽總統之。自萬曆十九年改設參將，陸續增至一百一十二隻，派守佛堂門外，淘濘、餓公澳、九龍、屯門、急水門、東西涌、餓公頭、赤灣、老萬山、浪白等處汛海』
由此可見「九龍」可能喺明朝已經出現。但查實「九龍」原本其實係一條村嘅名，叫「九龍村」，喺《新安縣志》卷三《地理志》第七頁「都里」就有「九龍村」，除咗「九龍村」重有「香港村」所以有人話香港島因為「香港村」而得名，而九龍半島就係因為「九龍村」而得名。
至於「九龍」點解，而家重未考究到，因為開村嘅人有條村嘅命名權，但係「九龍村」嘅人喺康熙六年因為實施遷海政策，所以已經畀人趕走晒，而家都搵唔返「九龍村」嘅村民出嚟問，所以「九龍」嘅意思，就只有一堆穿鑿附會嘅理論，證實唔到個名嘅真正來源，但九龍確定係因為「九龍村」而命名。
根據考古發現，九龍可能早喺東漢時就有人住。李鄭屋漢墓就係東漢時嘅墓穴。入面嘅磚面刻有大吉番禺，就證明九龍響當時係番禺管治之下。再加上2004年，響旺角鬧市掘出為數唔少嘅東漢、晉朝同埋唐朝嘅陶器同埋制作架生。
宋朝，九龍灣一帶淺灘係官府鹽場，當時就叫做官富場。鹽係當時重要產物，係生活必需品，販鹽者亦可以發達，做成壟斷。為咗防止壟斷，唔少朝代嘅官府都禁止民辦鹽場，由官府直接承包。地名官塘同埋鹹田就係鹽場嘅遺證。
大清嘉慶廿一年卽西曆一八一六年二月九號，譚夏士公爵做欽差，出使大清北河，坐隻去船出發。同行船有孻也。船過太平洋，經巽他海峽到廣東。《香港雜記》記船七月十號到十三號，灣泊香港。之後船再北上。公爵八月廿九號入北京，因禮節見唔到皇帝。
大清嘉慶廿一年，大英儲君佐治，派佢出使大清，為大英欽差，期望加強兩國商貿。西曆二月九號，佢由樸茨矛夫出發，坐皇家船亞嘑士地，由船長麥士威駕。同行嘅船重有東印度公司船禧域，由船長金寶駕。另外有重有皇家船孻也，由船長賀駕。
西曆六月九號，船到巽他海峽，就發信去澳門，話無幾日就起行。信六月廿三號到澳門，由士丹頓所收。七月七號，禮拜日朝早。士丹頓同通尼、爹鼻士、皮亞臣、萬寧、摩利臣，一齊上船。船係東印度公司嘅，叫地士卡佛里，泊喺係澳門無幾遠嘅潭仔，由船長羅士駕。
七月十一、二號，船留喺香港水域，亦行補給。自然學家亞俾路上過香港仔，又有人員周遊島上，報告個島荒涼。期間，就收到大清嘅撫院通知，準備好喺天津接使團。接團會有直隸總督那彥成。補給好後，十三號，佢哋開船北上北河。
大清官員要求使者叩頭，先可以見皇帝愛新覺羅顒琰。不過中國通士丹頓認為大英唔同大清朝貢，唔應該行咁嘅禮，雙方一直討價還價應該行乜禮。後尾傾掂數，皇帝肯見佢哋。不過，因為譚夏士覺得攰，要休息。皇帝認佢無誠意唔見佢哋。
結果，佢哋都入唔到北京，任務失敗。1817年1月譚夏士嘅使團返抵廣州，兩廣總督蔣攸銛喺1月7號喺海幢寺同咗譚夏士會晤。嗰日嘅廣東總督由撫院同海關監督陪同，喺主神殿大神前一個臨時搭建、用黃色物件裝飾嘅房間度，接待咗譚夏士。
內伶仃，亦都叫內伶仃島，原本就咁叫伶仃島、伶仃、零丁山等，係伶仃洋上面一個島。佢響香港屯門爛角嘴西便，深圳赤灣同蛇口東南。個島歸深圳南山蛇口管，不過曾經同珠海有爭議。史上內仱仃係去廣州嘅水道，內伶仃、爛角嘴同埋后海灣洋面係船聚集嘅地方。
屈大均係《廣東新語》度提過，赤灣附近零零丁丁有個山，所以叫零丁山，所以連海都叫做零丁洋。零丁山將零丁洋分兩邊，東面係內則，比較細，叫小零丁洋，而西便係外則，比較大，叫大零丁洋。小零丁洋即係香港新界到內伶仃嘅洋面，而大零丁洋即係內伶仃到淇澳嘅洋面。
個島孤懸海上，去比較近嘅地嘅話，向東行到爛角嘴，向東北行到赤灣，蛇口，東向北偏北行到孖洲同大鏟，向西行到淇澳，向南到大嶼山，向東南龍鼓洲、沙洲。水路嘅話，北行經沙角入珠江上廣州，南行見澳門同萬山羣島出南海，東南經龍鼓水道、汲水門到香港維多利亞港。
1513年，大明准佛朗磯人Jorge Alvares上內伶仃，咁佢起咗個寨同埋棟咗條條石柱，上面刻埋葡國國徽。1518年，大明水師攻上去，剷平個寨。1522年，大嶼山同屯門之間洋面，大明水師大破葡艦。
中華人民共和國佔領廣東之後，為咗加強防務，喺1952年12月，將個島，連同寶安、東莞、中山三縣嘅所有島都劃做一個縣，叫漁民縣，屬廣東省，縣治就喺唐家村。個縣重包括萬山羣島、內伶仃同外伶仃等百幾個島。1953年，漁民縣改名珠海縣。
1980年代，寶安縣連同內伶仃歸畀深圳市管。同期，珠海縣改為珠海市。1984年4月29號，廣東省政府要喺島上面，内伶仃島森林生態系統植物自然保護區，歸深圳市管。1988年5月9號，國務院公佈第二批國家级自然保護區，裏面有內伶仃島－福田紅樹林自然保護區，歸深圳管。
1992年，廣東省民政廳公佈《關於深圳市與珠海市之間海涂行政界綫劃定問題和裁決書》，將島劃畀珠海。個判決引起深圳不滿，所以深圳一直上訴，但係不得要領。深圳治下一漁村想起渡假村，結果引起爭議。深圳同珠海兩地，都爭相響上面起派出所示轄權，結果要省政府下令撤走所有派出所。
大嶼山，有時亦叫大嶼，係香港一島，係香港各島之中最大。喺佔西南一帶。大嶼山面積有一百四十四平方公里，大過香港島百分之八十四左右。行政上，大嶼山大部分歸入離島區，但係大嶼山東北，因爲舊時居民生活靠荃灣，就歸荃灣區，當中包括陰澳、竹篙灣同埋汲水門等。
初時講銅鑼灣主要係講今日天后一帶，即係灣嘅東面，因為嗰邊有天后廟，係靠海為生嘅水上人、潮州人、福建人集中嘅地方。因為未填海前銅鑼灣西面地方好似一隻角咁，被稱為東角。香港早期嘅繁榮市區係五環三角，但東角唔係市區東邊嘅盡頭，最東邊嘅盡頭係北角，而響西環嘅West Point，即係西角，北角都係因為好似隻角咁而命名。
後尾響今日高士威道，呢度起咗條海堤，所以英國人叫個灣做Causeway Bay，意思係堤灣。高士威道嘅高士威，正正係英文海堤Causeway嘅音譯。因為呢條路係由海堤變成。而中文名就冇變，一直叫銅鑼灣。
開頭東角係指而家成個銅鑼灣，但後尾好多人用銅鑼灣來講銅鑼灣東邊形象似銅鑼嘅地方，銅鑼灣西面就叫東角。到咗地鐵起好港島綫，銅鑼灣因為夠大，總共有兩個地鐵站，一個銅鑼灣站喺東角嗰邊，同灣仔為鄰。而銅鑼灣東面，南邊最盡起咗另一個地鐵站響銅鑼灣天后廟嗰邊，叫天后站，北面最盡嘅銅鑼灣社區中心附近又起咗個炮台山站，不過呢個地鐵站屬北角。
早喺宋代，龍穴洲近海成日大霧，又有海市蜃樓。據話文學家、書法家蘇東坡被貶到惠州陣，聽到話龍穴洲有海市蜃樓，試過坐船去觀賞，不過唔好彩冇撞到。到明代陣每逢年初三到初五，好多人逼埋去虎門靖康、歸德，等著睇島度有海市蜃樓。
民國時代歸屬東莞縣，龍穴島係定為縣嘅八景之一，名靖康海市，仲建立埋「東莞縣明倫堂示範農場」。依家呢度有八成居民原籍都係東莞，都係1930年代走日本陣由東莞厚街遷入。1950年代前後島度都係雲集百條漁船，有唔少由中山、珠海過來嘅。
相傳龍穴島正南有幾個深而開闊嘅山窿，係南海龍王嘅居所。而島中央嘅居民區就起有三聖宮，據傳始建於明代，經過幾次重建，最新一次係光緒戊口乙亥年，而保留清代形制風格，坐西北向東南，三間兩進，綠瓷瓦筒黃脊屋頂，仿描古瓷磚。
離島約200米嘅巨礁度，有道光年間英國建造嘅燈塔，潮退陣可間水過去。海島中部銅鼓山上原建有旅遊設施，1980年代初，由時龍穴島所屬嘅珠江華僑農場同一港商聯手開發。1985年，廣州客輪公司開通埋龍穴島嘅遊船專線，每禮拜有幾班船來回，由廣州市區接駁遊客。
據老居民回憶，最早期島上居民係種水草，又種過香蕉。後尾就多咗人落海捉魚。1960年代後海水污染多咗而島周邊海水又變淺，啲漁民就開始填海圍墾、開挖魚塘、養殖魚蝦。當年新鮮嘅魚獲送去東莞、深圳、番禺等地。
龍穴島東部宜家好大部分畀造船廠、港口、物流園區佔據著，填海而成嘅中船龍穴造船基地就佔咗約7.6公里嘅海岸線，2004年左近開建，2008年上半年開工造船，畀視作華南最大、全國三大造船基地之一。南端係南沙港碼頭，係廣州港第四大港區，最後生嘅一個。
官涌係一個前殖民地區，殖民地政府發展尖沙嘴嗰陣將尖沙嘴啲村民搬去官涌北邊起名叫油麻地，去到柯士甸道就歸尖沙嘴，所以官涌同油麻地好難分。地鐵通車之後，因為有佐敦地鐵站，官涌近彌敦道一帶，佐敦嘅知名度甚至超過咗官涌。
原來官涌係個涌口，有涌喺今日京士柏流去九龍西岸，涌起於加士居道同佐敦道交界對上嘅谷。因為谷中間有個細山，向西分途，約莫經今日加士居道同佐敦道，再匯合，原本彌敦道同佐敦道交界就係涌口入海，但村民後來填咗嚟種田，條涌就變咗大約由甘肅街一帶流出海。
1840年，林則徐喺官涌山起官涌炮臺，設有官署、兵房、廟同藥庫等建築物，並派駐75兵防守。不過一年之後，因為砲臺孤懸海外，林則徐下令撤防。鴉片戰爭時，炮臺畀英軍佔領，之後拆咗，石頭運過去港島用來起屋。
1906年，香港打大風，損失巨大。香港政府喺1909年通過《建築避風塘條例》，起油蔴地避風塘。政府將官涌山夷平，沙石用來填平旺角到油麻地一帶淺灘，同埋起防波堤。雖則官涌山塊地移平咗，仍然會睇到官涌呢塊地係南向北斜。
1824年，伯麥帶皇家戰船添馬去澳洲北領地，幇手立登打士砦。澳洲昆士蘭伯麥河，就係1824年探險家用佢個名命名。佢響澳洲留咗好多年，直至到1839年，英商響廣東省城遇到麻煩，佢受鼓勵，帶兵到廣東處理。
1841年1月19號，大清代表琦善同大英公使大臣住中華領事義律立川鼻草約，當中一條割香港島。草約雖然未受兩國政府批準，佢帶頭1841年1月26號響水坑口登陸香港島。響1841年2月1號，即係道光廿一年正月初十，伯麥同義律一齊發告示，香港島歸入英國，而告示香港島土人一切如舊。
鴉片戰爭爆發冇耐，道光皇帝由主張戰鬥轉向主張和解，響1840年11月派欽差大臣琦善到廣州同英軍談判。喺談判期間，英國對華全權代表義律響1841年1月7號突然指揮英軍攻佔沙角炮台同大角炮台，逼琦善接受英方嘅議和條件，義律話要將沙角嗰頭留畀英國駐守，將沙角定為處理貿易事務嘅地方。
1月27號，義律同琦善喺番禺蓮花山舉行咗場秘密會議，雙方對「香港」嘅定義有爭執，琦善話「香港只係指香港仔嗰個漁港，唔係講成個香港呀，你英國咪好似葡仔喺澳門個先例咁做囉」，但義律就認為「香港就係香港，係成個香港咁解」。
到2月10號，雙方再係穿鼻洋蛇灣舉行會議，史稱「穿鼻會議」，琦善再講多次「准你英國人去廣州做生意，並且喺『新安縣所屬嘅香港地方嗰度寄居』」，但義律唔同意，堅持係要攞嗮成個香港，最後會議同樣冇任何結果。
事後，大清大英兩國都唔承認呢張草約。道光皇帝以琦善擅自割讓香港，搵人捉咗琦善返北京問罪。1841年5月14號，英國外交大臣巴麥尊就鬧義律，佢同琦善都唔似係簽咗正式嘅割地條約，就算有琦善嘅簽名，但係都未經大清皇帝嘅批准。
現時珠三角地區有大量嘅非粵語人口，大部份來自外省，面對佢哋時，廣東人亦自稱爲本地，相對應佢哋稱做「外地、外省、北方」。由於廣東人嘅族群概念係以語言來分嘅，唔認同嗰啲人做本地，係話佢哋唔識白話，唔肯融入當地嘅文化，而唔係話佢哋祖籍外地、血統外地。
專條內容係，英國向清廷租借香港九龍界限街以北、深圳河以南嘅地方，同埋附近包括大嶼山等二百幾個島，將香港境址擴展到后海灣同大鵬灣，為期99年，直至1997年6月30號為止。不過，清政府同時間保留九龍寨城嘅管治權，兼且繼續喺九龍寨城派駐官員。
當時香港島同九龍半島無險可守，香港個港亦唔係全個喺英治之下，有部份係大清。一旦其他敵對歐洲勢力打入香港，又或者喺大嶼山等島駐紥，到時會無得守。而且當時香港島有人口密集，鼠疫橫行，需要分散人口減低風險。
之後由The Chamber of Commerce、The China Association同埋The Navy League力推，尤其係後者。而英國海軍同陸軍都有份提防務意見。港督羅便臣推動英國政府。
1898年3月，俄國迫大清租旅順同大連共25年，引起英國不安，所以英國借勢迫大清租威海衞同等年期，7月1號簽《訂租威海衛專條》。同時訂下如果廣東、廣西有任何租借地，會另要求租地以求平衡。同期3月，法國想染指廣東、廣西，4月迫大清租廣東西部嘅廣州灣。
新界六日戰係香港一戰，嗰時係一八九九年四月。原因係英國接收新界，前景不明而恐慌，以屏山鄧氏爲首嘅大族，反抗英國軍隊接收。參戰新界鄉民死傷慘重，約有五百名香港人被殺，英軍僅一人輕傷。戰後雙方速速和解，以後香港政府新聞封鎖，有份參戰嘅大族又保持低調，甚至遺忘呢次戰爭。
並唔係新界各鄉各約都參戰，有啲反對不參與，有啲約只係受脅而參戰，有啲只係半推半就。現知參戰喺屏山、廈村、十八鄉、錦田、大埔咁幾個鄉約，鄧氏亦招咗東莞雁田同懷德同族來參戰。其時香港政府錯估民情，初頭只派警察同少少軍隊，支援不足，軍士曾陷險境，戰事拖延六日。
打仗主要來自屏山、廈村、十八鄉、錦田、大埔七約。大埔七約中，以泰坑同林村爲主，加部份粉嶺。泰坑卽今泰亨。廈村鄧氏，招咗雁田同族。而屏山鄧氏，招咗懷德同族。兩處都喺東莞內。戰死者以多數係屏山、廈村、十八鄉同錦田人。
喺英國收新界之前，新界係新安縣地，縣治喺南頭，同新界隔個後海，縣丞駐城內。考試做官，都係喺度考。而大清駐軍喺大鵬，同新界隔個大鵬灣。新界中部，有山脈隔阻，脈有大帽山、金山、獅子山、飛鵞山等山。無論南北，只有小路，並不行車。
廣東官員，並無興趣呢個邊陲小地。官兵力有不逮，鄉民會組憲練團自衞，此爲半官方制。員稱鄉勇，服似官兵，不過心口寫壯勇二字。香港城同山北，來往唔多。山南反而密切，就近九龍半島，同香港城只係一水之隔，掉艇可過。
地權方面，分爲地骨同地皮。地骨通常係大地主所有，係永久嘅。而地皮卽係租戶同大地主租地，地皮可以一代傳一代。租戶就叫佃人。地主有權要佃人交地所出。大清政府地稅係向地主收，耕幾多地計。不過耕地往往報細數，地主收，遠多於地稅。
佃人要聽地主話。唔聽話，地主會有人對付。不過佃人嘅村一大，後生就組團防衞，而啲佃村，亦會組成約，共同防衞。新界中部同東部，地主經已話唔到事，地主或者只可以收到租。大族如屏山、廈村，重可以喺近村話到事。
接收新界之事，由香港政府輔政司駱克負責。一八九八年六月，英國派駱克實地調查。八月到新界，月底調查好。調查時都廣受歡迎，唯一例外係錦田，嗰處佢畀人擲石。查完去英國，喺船上寫咗《香港殖民地展拓界址報告書》，減筆《駱克報告》。
一八九八年十月，差人頭梅，調查時知道到鄉民籌咗十萬圓。但佢認爲筆錢唔係抗英，而係打賊。當時三合會橫行，兼且新安北地等地Chung Shui Yeung橫行。及後兩廣總督，話新界亂事，係呢啲人有份搞出來。
四月一號，屏山鄧氏、廈村鄧氏召各大族喺元朗開會。同會有新田文氏、泰坑文氏、何上鄉侯氏、丙崗侯氏、上水廖氏、粉嶺彭氏、大埔頭鄧氏、龍躍頭鄧氏。除咗屏山同廈村，各族都質疑反抗接收。上水廖雲谷之後話，上水、丙崗、新田、大埔頭，都唔會參加。
屏山囘話，唔參加就佢燒村。唔參加嘅大族，就喺上水周王二公書院開會，決定只捐錢，但唔參戰，志願者，亦唔會阻。做兩手準備，自己團練守鄉，穀留本鄉，以防屏山人打過來。同日，香港政府得知，新界有四處散佈抵抗接收嘅事。
四月三號，當時差人頭梅負責此事，坐軍艦到太和市，連同九龍寨城清兵五、鍚克差人四，連通事一，入文武廟。大埔七約鄉民話草棚壞風水，話要拆。而梅謂問過泮涌，附近唯一一村，無風水問題，所以唔會搬。鄉民擲嘢抗議，梅退山上。
四月四號駱克、加士居朝抵步。佢哋得知梅安全，棚已燒。返港後，加士居認爲，此舉足壓得鄉民，一切如期。村民後尾道歉了事。事實此事亦打亂部署，因爲東莞鄉勇未到新界。因爲道咗歉，四月九號由元朗來，打算支援嘅鄉勇亦退囘。
四月十二號，大清廣東大鵬協右營守備方儒，率水師抵青山灣，向村民曉諭，順從接收，之但係無效而回。駱克喺屏山，接見各父老，要求簽交請願書。同日，屏山威脅十八鄉，如果十八鄉唔參加，就燒佢村，就有錢人唔捐錢，就搵人打劫。
四月十四號，大埔鄉勇提早開戰。同日，香港政府又得知，場地又有危險。派梅到大埔，到時棚已燒，對面山上，有礮打，有打鑼打鼓。喺文武廟，廟祝叫佢快啲走，以免畀人殺，亦得知工人亦安全，陸路返港。梅由陸路退到沙田，過飛鵞山，過九龍，到香港。
四月十五號，梅帶差人，兵頭帶百兵，由沙田到大埔，希望用軍容鎮住鄉民。不過鄉勇礮擊英軍，派人到沙田，希望得有人增援。由於防守只有差人同些少軍隊，彈藥不足，爲防突襲，並無反擊。苦等英軍支援。直至戰艦駛入大埔海，礮擊礮臺，防守始解。
四月十六號，三月初六，香港政府增兵大埔，提前一日正式接收，舉行原定儀式。儀式嘅旗係絲做，推斷係支持香港政府嘅鄉民所贈。同日，香港總督，簡簡單單喺九龍城外升旗。有情報話會有人喺九龍油蔴地搞事，進攻油蔴地差館。
四月十七號，三月初七，鄉勇炮撃英軍，英軍有一軍醫受傷。英軍派啹喀兵突擊，啹喀行山如平地，繞路去礮臺後山，突入礮臺。由於鄉勇無諗過地勢險要，會有軍由山攻入，慌張撤向錦田。由於太急，未有帶走全部礮，埋於土，埋於水。
四月十九號，因爲駱克十分擔心十二號會面嘅長老，是否安全。英軍急行入屏山，沿途八鄉、錦田、屏山、廈村，逐村受降。英軍向東而進。吉慶圍、泰康圍鐵閘畀英軍拆走做戰利品。另有英軍分三路屯門、後海、荃灣入元朗，亂事平定。
溯我鄧族符協祖，爲鄧漢黻公曾孫，自宋崇寧間由江右宦遊到粵，卜居是鄉之南北兩圍。後因子孫繁衍，於明成化時，設立吉慶圍、泰康圍，分居斯土。兩圍四周，均深溝高壘，復加連環鐵門。想前人立意，實欲鞏固吾圍，以防禦雀符耳。
現二十六傳孫伯裘代表本圍人眾，稟呈港府，蒙轉達英京，將鐵門發還，照舊安設，以保治安。所有費用，由政府支銷，又蒙史督憲親臨敝村，作奠基禮。足見英政府深仁大德，亦爲表揚吾民對英政府之誠心悅服耳。特銘之於碑，以誌不忘云爾。
英國得到新界後，新九龍以外嘅鄉民，叫新界原居民。香港政府，以懷柔政策爲主。所以無論鄉民定政府，都唔願提及此事，就算發還吉慶圍鐵門一事，錦田鄧氏，亦只謂鄉民無知，受人煽惑。臨近一九九七年七月一號，香港易手，交畀中國，新界原居民重建身份，以愛國自居。
1898年，卜力到香港前五個月，英國同清廷簽訂《展拓香港界址專條》租借新界99年。之後卜力派總警司梅含理接收新界同埋建立警署。卜力任内亦進行咗唔少建設，包括鋪設電車軌道、主持最高法院奠基禮。天星小輪、先施百貨、《南華早報》都係喺卜力任內創立。
一八九八年，大清租地畀英國，拓展香港。香港政府未有卽時接手，揀咗運頭角山做差館。當時問過附近泮涌，伴涌係翕和一村，話無風水問題。而另一邊太和市，係大埔七約，同翕和大族，大埔頭鄧氏不和，當中蔡坑、林村同粉嶺，就借風水阻止接收。
林彬，原名林少波，係1960年代商業電台每日時事節目壓陣嘅時事評論家，喺六七暴動期間嘅8月24號朝早，佢揸車載埋堂細佬林光海一齊返商台途中，俾扮成修路工人嘅左派份子截停，哩假扮成修路工人嘅兇徒再將汽油彈掟入林彬架車裡面，林彬同堂細佬全身著火後逃出車外，但哩啲左派兇徒繼續喺佢身上撥電油，林彬同堂細佬林光海都被燒到全身焦黑，先後喺8月25號同30號喺伊利沙伯醫院逝世。
廣州市有成2000幾年歷史。喺公元前九世紀嘅周朝，百越人同中原嘅楚國人就有交道，「楚庭」就係廣州最早嘅名。秦始皇33年征服嶺南後，建制南海郡。西元226年，孫權管治時代為統治便利，將交州拆開成交州同廣州，「廣州」由此得名。
而廣州初始喺番山半島建城，跟著向西坡山半島伸展。原本黐著好闊嘅海灣，直到晉代都仲闊成1500米。隨著泥沙不停嘅沖積堆砌，兩個半島接埋起身，有咗廣州主城區嘅陸地。西邊同南邊嘅陸地慢慢多起身，城市內港嘅位置隨之向南、向西移，西關同南關就咁發展咗起身。
到唐時有咗以廣州做起點嘅「廣州通海夷道」，貿易船隻可以順著航線去到波斯灣沿岸，同東非海岸一帶，促進咗廣州嘅繁盛，同奠定咗廣州基本嘅發展形態。到1921年成立咗大中華第一個市政廳，係南粵近現代嘅模範都市。
廣州歷史最早可溯及大概4000幾年前嘅新石器時代，當時廣州一帶屬百越人嘅地頭。遠古時候嘅廣州，原始地形其實係兩個半島。東面係番山、禺山南北相連形成嘅一個半島，西面就係坡山半島〔依家嘅惠福西路〕，中間夾著嘅西湖就係古老嘅港灣。
公元前九世紀周朝，百越人同長江中游嘅楚國人開始有來往。春秋戰國時期，廣州俾楚國管治過一段時間，立有楚庭，呢個係史載廣州嘅最早稱呼。喺春秋尾，越國俾楚國征服咗，宰相公師隅帶著啲越國臣民南遷去咗廣東，建城南武，就係今日嘅廣州。
前214年，秦始皇再次派任囂、趙佗拖大班人馬去，先至征服咗嶺南，跟手喺處設置咗3郡，其中南海郡轄番禺、四會、博羅、龍川4縣，南海郡治同番禺縣治原址喺今日廣州市越秀區，南海郡尉任囂喺番山、禺山上修築番禺城，呢個就係廣州被征服後，所設立行政區同城建起步。
前111年，漢朝征服咗南越國，設立九郡，其中南海郡治設返去番禺。元封五年改屬交州，州治係廣信。喺漢武帝征服南越後，即刻派埋使者沿著百越人原本嘅航路，拓展咗橫越孟加拉灣到斯里蘭卡嘅航線，標誌咗古代海上絲綢之路嘅開端，令廣州成為咗始發港。
226年，孫權喺交州7郡中抽咗南海、蒼梧、郁林、合浦4郡出來置廣州，治所番禺，任命呂岱為刺史。呢個係史載第一次有咗廣州個名，範圍遠遠超過而家廣州市建制，跨廣東、廣西兩省，轄七郡，番禺屬於南海郡。後陸胤做咗交州刺史，由於州治番禺臨海，唔夠淡水供應，於是乎鑿甘溪引水入城北，兼開埋水塘來儲備用水，解決咗番禺城用水需要。
呢陣時嶺南係屬孫吳政權當中嘅大後方，孫吳國就好重視開發埋沿海一帶。國際航海呢陣時發展起身，越南、緬甸等國有咗發達嘅航海貿易。孫吳同南洋各國嘅商務交通亦隨之發展咗，由此廣州就慢慢成咗一個造船基地、軍事基地同外貿基地。
到晉朝、南北朝沿用咗南海郡，番禺為郡治。呢個時候，中原北部重係成日打仗，漢人就成班咁走落來相對安定嘅嶺南，促進咗廣州一帶嘅經濟發展。由於外國啲貨物由廣州港內運方便過交趾，兩晉南北朝時代，海外貿易中心就由交趾轉移咗到廣州，廣州港嘅海上貿易慢慢就繁榮起嚟。
元興三年，盧循帶軍攻打南海郡，進攻埋廣州治所番禺。廣州刺史吳隱之抵抗咗過百日後做咗俘虜，盧循於是乎自稱平南將軍，管治廣州。義熙元年，盧循派咗使者向晉廷朝貢，而東晉因由內亂度啱恢復穩定，唔夠牙力打仗，就畀咗盧循做征虜將軍、廣州刺史、平越中郎將，又畀埋徐道覆做始興相。
後劉裕喺盧循撤還尋陽後就大治水軍，仲命令建威將軍孫處及振武將軍沈田子帶三千兵馬，由海路進犯番禺，同年十一月番禺畀破，盧嘅黨眾畀誅殺，沈田子又繼續北上進攻剩餘嘅諸郡。而盧循喺左里打敗仗後南歸廣州，劉裕亦派咗劉藩及孟懷玉追擊。
義熙七年二月壬午日，孟懷玉佔據咗始興郡，殺咗徐道覆。盧循喺三月返到去番禺後圍城試圖重奪，畀孫處抵抗咗二十日有多，到四月陣沈田子軍來到增援，盧循軍不敵唯有走佬。沈田子又同孫處追著打，一路上喺蒼梧、鬱林及寧浦三郡打敗過盧循嘅部隊，等孫處病咗先至停咗繼續追，盧循於是乎投奔交州，最尾喺交州治所龍編戰敗後投海自殺。
喺六朝時期，廣州對外交往係相當興旺嘅，通過廣州入中國大陸搞朝貢通商嘅國家，增加咗好多。據考有大秦、天竺、獅子、?賓、占婆等15國。當其時廣州係「眾夷雜處，萬商雲集」，「舟舶繼路，商使交屬」，「久停廣州往來求利」，部分外商就定居咗喺廣州，成為咗早期嘅僑民。
六朝時外國嘅僧人入廣州個勢仲勁過原先，影響較大嘅僧人，有求那羅跋陀、求那跋摩、求那跋陀羅、曇摩伽耶舍、僧伽跋陀羅、達摩菩提、智藥三藏、波羅米陀等。中國大陸嘅高僧智嚴、曇無竭、道善等亦由呢度去印度取經。
隋唐嗰陣，廣州仍維持著海上貿易中心地位。隋文帝廢南海郡，置廣州總管府。601年因避太子楊廣之諱而改廣州名叫「番州」。607年恢復南海郡，屬番州。隋代時喺廣州設有「緣邊交市置」、「南蠻使者」，負責主掌外貿同埋諸番嘅關係，專應付南洋十幾個國派來嘅「蠻夷朝貢者」。
自中唐以後，歐亞大陸西部交通絲綢之路被阻斷，「海上絲路」代為紮起。廣州作為海上絲綢之路始發港，一時間達到埋繁盛巔峰。自開闢咗由廣州到爪哇同阿拉伯嘅航線，海上商船來往頻繁，單單喺大曆年間，每年就有四千幾條商船。
嗰陣時主要輸出嘅商品，有絲綢、陶瓷、紙、銅錢、鐵器同埋金銀，而輸入商品，包括有珠貝、象牙、犀角、紫檀木、蘇方木、乳香、沒藥、蘇合香，入口貨主要係畀宮廷皇室嘅。唐政府比較支持海外貿易，嗰陣啲外商可以喺度自由貿易。
嗰陣時廣州成咗大中華入邊最早對外開放，兼且未關閉過嘅貿易通商口岸，唔止係全國最大貿易港，重係世界級貿易大港，同時又係中西文化宗教交流重地，廣州成咗為成個大唐帝國總管邦交外貿嘅地頭，喺對外關係，具有特殊嘅重要地位，廣州人口結構亦明顯趨向國際化。
各國諸教高僧、傳教士雲集廣州，再經呢度入到去中國大陸。廣州度嘅各教齊集盛況亦係空前，有著「法流十道」、「寺滿百城」。而呢陣時香港嘅屯門成為咗廣州航去波斯灣之間嘅第二個啟航港口，同時亦係進入大洋前最後一個補給物資嘅供應站，來自印度、波斯灣及東南亞嘅外國海船去廣州通商，嗰時就會取道近屯門一帶較深水嘅東面航道上廣州。
971年，北宋太祖趙匡胤征服返南漢國，然之後廢咗興王府同咸甯、常康二縣，改返叫廣州，轄南海、番禺、增城、清遠、懷集、信安、新會、東莞八縣，屬嶺南道，廣州市舶司延續設立。由於呢陣時中西陸路交通幾乎陷於停頓，海運就喺兩宋時代保持興盛。
宋寧宗慶元三年，廣東提舉鹽茶徐安國派人前往大嶼山緝捕私鹽業者，導致島民大規模反抗，數百人以萬登做一哥，人馬一度進逼廣州城，畀守備官兵發射火箭擊退咗，後邊官軍反撲屠殺曬啲島民，遇難者有130多人，官府跟著仲派駐咗三百官兵到大奚山。
元代廣州屈居全國第二大港，緊隨泉州，係中國對外貿易重要港口，海上貿易同樣繁榮，航線通往亞、歐、非洲各國，嗰時有成一百四十幾個國家喺廣州搞生意。喺1321年左近，意大利嘅旅行家鄂多立克嚟到廣州時，話呢度仲要大過威尼斯有三倍。
明代後期，葡萄牙艦隊封鎖咗印度洋航線。嘉靖年間，葡萄牙人入侵廣州，發生屯門及西草灣之戰，明政府擊敗葡人後封鎖廣州。但葡萄牙人轉而佔據咗澳門，基本壟斷咗廣州嘅對外貿易。1567年，由於沿海倭寇逐漸平定，明朝解除海禁，默許私人對外貿易，廣州海外貿易有返咗發展。
1578年明政府重新允許啲外商入廣州做貿易，東南亞各國商人同其他外商，就唔再停留澳門而紛紛直接上廣州做生意，珠江嘅貿易重心轉移。廣東地方官亦制訂埋詳細辦法，去管控當地增長嘅外商同外貿活動，包括咗要求啲外商住喺指定地方，仲要有同業組織指定嘅富有華商做「擔保」，而唔遵守啲規定嘅外商，就會得唔到當地嘅服務同生活品。
而正德十六年，欽差提督學校廣東等處提刑按察司副使魏校，正式宣佈演戲係違法。廣州城內原先喺明嘉靖年間，係有幾座金花夫人廟演戲比較興旺嘅，演期長啲可以延續幾個月都有，但到咗魏校禁戲嗰陣就拆曬，剩低城外河南一間金花廟。
呢陣時外江商人亦有唔少入粵經商，弋、昆、高、梆等外江戲班隨之蜂擁而來，重成立咗戲班行會組織即係梨園會館。當其時廣東本地啲戲班既冇經濟實力同外省商人抗衡，由外省人主持嘅官府更只會支持返啲外省戲班，本土戲班就俾外省戲班排擠，喺梨園冇立足之地，被日漸邊緣化。
1650年，「平南王」尚可喜同靖南王耿繼茂指揮清軍嘅漢軍鑲藍旗，圍攻廣州城成10個月，動用咗荷蘭炮手同樓車來攻城，喺11月24號攻破廣州城，此後直到去12月5號共12日內，清軍喺廣州城同佢附近四十里內進行大屠殺。